વિધી વિધાનો થકી રૂપિયાને પાણીની જેમ વાપરતા શ્રધાળુઓ અને જીવન નિર્વાહ માટે આમથી તેમ મથ્યા વગર કંઈક મળવાની આશાએ આમથી તેમ ભટકતા કમનશીબ માનવદેહો. મનમાં પ્રશ્ન થયો કે આજના યુગમાં જ્યારે મજૂરી આટલી બધી મોંઘી બની છે તો તેનો ફાયદો આ લોકો કેમ નહી ઊઠાવતા હોય ? મંદિરથી નદી જવાના માર્ગે બન્ને બાજુ પાથરણા પાથરેલા જોયા. જાણવા મળ્યું કે શ્રધાળુઓ દ્વારા આ પાથરણા ઉપર દાણા નાખવામાં આવે છે જે સાંજે જે તે પાથરણા વાળા આવીને લઈ જાય છે. મોકેશ્વર ડેમથી થોડેક જ દૂર પાંડવા જતા માર્ગ ઉપર સર્પકાર કમનીય વળાંકોવાળા રોડને અડીને આવેલા વિશાળ અને વિવિધ આકારના વિશાળકાય પથ્થરોના સમૂહની શૃંખલાઓ અને તેમા ઊગેલા અનેક પ્રકારના અપરિચિત ઝાડી-ઝાંખરા ભૈદી મૌન ધારણ કરીને કોઇ તપસ્વીની અદામાં વર્ષોથી સાધના કરતા હોય તેમ લાગે છે આજ સ્થળે વિરમહારાજનુ નાની એવી દેરી છે. સપૂર્ણ નીરવ શાંતિ અને કુદરતી સૌન્દર્યની વચ્ચે સ્થિત આ દેરીની જગ્યા ઉપર અલૌકિક અનુભૂતિ થાય છે. મંદિર ઉપર સફેદ ધજાઓ અને શ્રીફળોના તોરણો વચ્ચે અખંડ જ્યોત જલતી હતી સાથે સાથે મંદિરમાં વિરમહારાજની સાથે સાથે વહાણવટી માતાની પણ તસ્વીર હતી જે કોઈ ઇતિહાસસૂચક હશે.